Yhdeksäsluokkalainen poika unohdettiin opintoretkellä. Bussi jatkoi matkaansa ilman häntä, eikä kukaan opettajista huomannut oppilaan puuttuvan.

Havukosken koulun yhdeksäsluokkalaiset olivat opintoretkellään katsomassa Aleksis Kiven syntymäkotia. Tänne yksi oppilas unohdettiin. ILPO LUKUS

Keskiviikkona Vantaalla sijaitsevan Havukosken koulun yhdeksäsluokkalaisten opintoretkellä yksi oppilas unohdettiin Aleksis Kiven syntymäkodin lähelle Nurmijärvelle.

Nurmijärven ja Tuusulan alueelle suuntautuneella opintoretkellä oli useita pysähdyksiä, ja nuori mies unohtui metsään heti ensimmäisellä pysähdyksellä.

Hänen puhelimestaan oli loppunut akku, joten hän joutui kävelemään useita tunteja lähimmälle juna-asemalle ja lopulta meni kotiinsa junalla.

Havukosken koulun rehtori Arto Martikainen myöntää koulun mokanneen pahasti.

- Eihän tällaista saisi tapahtua. Tänä aamuna kävimme oppilaan ja hänen vanhempiensa kanssa tilannetta läpi. Minä pahoittelin koko koulun puolesta, Martikainen kertoo.

Hänen mukaansa oppilaan vanhemmat olivat huojentuneita siitä, ettei heidän pojalleen sattunut mitään vakavampaa.

- Neuvokas nuori mies löysi tiensä kotiin.

Tarkempia ohjeistuksia

Martikainen kertoo, että kyseessä on ensimmäinen vastaava tapaus hänen yli 20-vuotisen uransa aikana.

- Toki joskus on käynyt niin, ettei oppilas ole ilmestynyt paikalle sovittuna retkipäivänä ja olemme joutuneet pohtimaan, missä hän mahtaa olla. Mutta tällainen tapaus on ensimmäinen työurallani.

Rehtorin mukaan torstaina on käyty tapahtunutta läpi myös opettajien kanssa. Retkiohjeistuksia tarkennetaan ja aikuisten määrää retkillä lisätään, jotta oppilaita ei jatkossa hukkuisi kouluretkillä.

- Meidän järjestelmämme on pettänyt. Huolehdimme, ettei vastaavaa pääse enää tapahtumaan.